**Kyselina metylmalónová** alebo **metylmalonová** (**MMA**) je dikarboxylová kyselina. Je to *C*-metylovaný derivát malonátu. Jej konjugovanou zásadou je **metylmalonát**. Stanovenie hladiny metylmalonátu v krvi možno použiť pri diagnostike porúch metabolizmu vitamínu B12.

Metabolizmus
------------

Metylmalonát viazaný na koenzým A, teda metylmalonyl-CoA, sa v tele premieňa na sukcinyl-CoA a sukcinát. Túto reakciu katalyzuje metylmalonyl-CoA mutáza a ako kofaktor v nej vystupuje vitamín B12, konkrétne v podobe adenozylkobalamínu. Týmto spôsobom je možné doplniť sukcinyl-CoA v Krebsovom cykle, takže táto reakcia sa označuje ako anaplerotická.

Nedostatočná aktivita enzýmu, ktorý katalyzuje danú reakciu (metylmalonyl-CoA mutázy), vedie k zvýšeniu hladiny metylmalonátu v krvi.

Patológia
---------

Hladina MMA v krvi sa meria pomocou plynovej chromatografie s hmotnostnou spektrometriou (GC-MS) alebo pomocou LC-MS. Bežná hodnota je u zdravého človeka okolo 73-271 nM, niektoré zdroje udávajú hodnoty 80-560 nM.

Zvýšená hladina kyseliny metylmalónovej môže naznačovať nedostatok vitamínu B12. Táto súvislosť však nie je obojstranná (nedostatok vitamínu B12 takmer vždy vedie k zvýšenej kyseliny metylmalónovej, ale ľudia so zvýšenou hladinou tejto kyseiny nemusia mať nedostatok vitamínu B12).[nefunkčný odkaz] Hladina MMA je zvýšená u asi 90-98 % ľudí s nedostatkom vitamínu B12. Ľudia nad 70 rokov však majú zvýšenú hladinu MMA v asi 20-25 % prípadov, ale nedostatok vitamínu B12 má len 66-75 % z nich. Z tohto dôvodu sa u starších ľudí neodporúča stanovovať metylmalonát. Okrem toho bola nedávno prepojená hladina metylmalonátu v krvi spojená s rozvojom tumorov.

Nadmerné množenie baktérií v tenkom čreve môže takisto viesť k zvýšenej hladine metylamlonátu, pretože baktérie kompetitívne vychytávajú vitamín B12. To platí pre vitamín B12 prijímaný z potravy a perorálne, ale tento problém je možné obísť injekciami vitamínu B12. Podľa štúdií na pacientoch so syndrómom krátkeho čreva sa predpokladá, že nadmerné množenie baktérií v črevách vedie k zvýšenému množstvu propionátu, ktorý je prekurzorom metylmalonátu. Bolo ukázané, že v takýchto prípadoch sa hladina metylmalonátu vráti do normálnych hodnôť po podaní metronidazolu.

Zvýšená koncentrácia MMA je prítomná i u detí s dedičným ochorením metylmalónovou acidémiou.

Poruchy metylmalonyl-CoA mutázy vedú k metylmalónovej acidúrii, ktorá je u dojčiat často smrteľná kvôli acidóze (prekysleniu), ak ich strava nie je upravená tak, aby neobsahovala mastné kyseliny s nepárnym počtom atómov uhlíka a aby obsahovala znížené množstvo aminokyselín, ktoré sa rozkladajú na propionyl-CoA (teda konkrétne Ile, Val a Met).

Ak je zvýšená hladina kyseliny metylmalónovej sprevádzaná zvýšenou hladinou kyseliny malónovej, môže ísť o metabolické ochorenie známe ako kombinovaná malónová a metylmalónová acidúria (CMAMMA). Výpočtom pomeru kyselín malónovej a metylmalónovej v krvnej plazme možno CMAMMA odlíšiť od klasickej metylmalónovej acidémie.

Referencie
----------

1. 1 2  FABRICIOVÁ, Katarína; BEHÚLOVÁ, Darina; ŠKODOVÁ, Jozefína. *Poruchy metabolizmu vitamínu B12* [online]. [Cit. 2022-10-28]. Dostupné online.
2. 1 2 3   *Metylmalonová kyselina v plazme (P-MMA)* [online]. www.medirex.sk, [cit. 2022-10-28]. Dostupné online.
3. ↑  ŠKÁRKA, Bohumil; FERENČÍK, Miroslav. *Biochémia*. 3. vyd. [s.l.] : [s.n.], 1992. ISBN 80-05-01076-1. S. 230.
4. 1 2 3  VOET, Donald. *Biochemistry*. Hoboken, NJ : John Wiley & Sons, 2011. (4th edition.) Dostupné online. ISBN 978-0-470-57095-1. S. 952-957.
5. ↑   *The role of poor nutritional status and hyperhomocysteinemia in complicated pregnancy in Syria* [online]. 2007. Dostupné online. DOI:10.22028/D291-20838
6. ↑   *Methylmalonic Acid, Serum or Plasma (Vitamin B12 Status)* [online].. Dostupné online.
7. ↑   *Sensitivity and Specificity* [online].. Dostupné online.
8. ↑   *B12 Deficiency and Dizziness* [online].. Dostupné online.
9. ↑   Age-induced accumulation of methylmalonic acid promotes tumour progression. *Nature*, 2020-09-10, s. 283–287. ISSN 0028-0836. DOI: 10.1038/s41586-020-2630-0. PMID 32814897. (po anglicky)
10. 1 2   Vitamin B12 Status, Methylmalonic Acidemia, and Bacterial Overgrowth in Short Bowel Syndrome. *Journal of Pediatric Gastroenterology & Nutrition*, 2009, s. 495–497. Dostupné online. ISSN 0277-2116. DOI: 10.1097/MPG.0b013e31817f9e5b. PMID 19322060. (po anglicky)
11. ↑   Competition Between Bacteria and Intrinsic Factor for Vitamin B12: Implications for Vitamin B12 Malabsorption in Intestinal Bacterial Overgrowth. *Gastroenterology*, 1972, s. 255–260. Dostupné online. ISSN 0016-5085. DOI: 10.1016/s0016-5085(72)80177-x. PMID 4629318.
12. ↑   Is Serum Methylmalonic Acid a Reliable Biomarker of Vitamin B12 Status in Children with Short Bowel Syndrome: A Case Series. *The Journal of Pediatrics*, 2018, s. 259–261. DOI: 10.1016/j.jpeds.2017.09.024. PMID 29129351. (po anglicky)
13. ↑  DE SAIN-VAN DER VELDEN, Monique G. M.; VAN DER HAM, Maria; JANS, Judith J.. *A New Approach for Fast Metabolic Diagnostics in CMAMMA*. Berlin, Heidelberg : Springer, 2016. DOI: 10.1007/8904\_2016\_531. Dostupné online. ISBN 978-3-662-53681-0. DOI:10.1007/8904\_2016\_531 S. 15–22. (po anglicky)
14. ↑  NIH INTRAMURAL SEQUENCING CENTER GROUP; SLOAN, Jennifer L; JOHNSTON, Jennifer J. Exome sequencing identifies ACSF3 as a cause of combined malonic and methylmalonic aciduria. *Nature Genetics*, 2011-09, roč. 43, čís. 9, s. 883–886. Dostupné online. ISSN 1061-4036. DOI: 10.1038/ng.908. (po anglicky)

Zdroj
-----

*Tento článok je čiastočný alebo úplný preklad článku Methylmalonic acid na anglickej Wikipédii.*